Agencija je u okviru zajedničke operacije „Posejdon” rasporedila 891 službenika, među ostalim one koji su uključeni u aktivnosti ponovnog prihvata, a grčka je policija, uz sufinanciranje Agencije, rasporedila 280 službenika za sigurnost. Ta brojka obuhvaća stručnjake koji pomažu pri provedbi pristupa žarišnih točaka i članove posade na raspoređenim sredstvima te osoblje za koordinaciju. Raspoređivanje uključuje i dva odobalna ophodna plovila, tri obalna ophodna plovila, deset obalnih ophodnih brodova, jedan zrakoplov s nepomičnim krilima, dva helikoptera, 16 ophodnih automobila, četiri autobusa i tri termovizijska vozila.

U svojem posljednjem izvješću Komisija je prepoznala važnost izrade sveobuhvatne strategije za razvoj vlastitih sposobnosti Agencije. Kako je objašnjeno u njemu, Agencija će od 2017. ima 10 milijuna EUR godišnje (ukupno 40 milijuna EUR za razdoblje 2017. – 2020.) za nabavu vlastite opreme, posebice manje i srednje veličine. 13. i 14. lipnja 2017 Agencija će Upravnom odboru predstaviti nacrt te sveobuhvatne strategije u kojem se razmatraju različite mogućnosti za to (tj. kupnja, najam, leasing, dugoročno raspoređivanje) te održavanje operativnosti nakon nabave.

Kako je navedeno u prošlim izvješćima, Agencija je ponovno zatražila dodatne obveze od država članica na sastanku mreže udruženih sredstava 25. i 26. travnja 2017. Međutim do kraja svibnja 2017 nisu preuzete nove obveze za obalne ophodne brodove, odobalna ophodna plovila i termovizijska vozila te i dalje postoje znatni nedostaci.

Zahtjev za imenovanje službenikâ graničnog nadzora jasno je definiran u članku 20. stavku 4. Uredbe. Da bi osigurala kvalitetu snaga, Agenciji su potrebna imena službenikâ kako bi mogla provjeriti odgovaraju li imenovani službenici graničnog nadzora utvrđenim profilima i osigurati da prije sudjelovanja u operativnim aktivnostima budu primjereno osposobljeni. Od posljednjeg izvješća još su četiri države schengenskog prostora dostavile imena stručnjaka u skladu s veličinom svojeg doprinosa predviđenog u Prilogu 1. Uredbi o europskoj graničnoj i obalnoj straži ili čak više od njega. Međutim, to ukupno znači samo deset država članica schengenskog prostora (Belgija, Češka, Estonija, Finska, Francuska, Luksemburg, Nizozemska, Rumunjska, Švicarska i dijelom Njemačka).

Temeljnim procjenama utvrđeno je i šest država članica u odnosu na koje će Agencija provesti takozvane simulacijske vježbe za procjenu njihovih kapaciteta za suočavanje s budućim izazovima na vanjskim granicama. Tim bi se vježbama ispitali i testirali kapaciteti država članica, posebice planiranje djelovanja u nepredvidivim situacijama, s obzirom na rizike i scenarije koji se nisu ostvarili, ali ih se može pretpostaviti na temelju analize situacije u susjednim trećim zemljama te glavnim zemljama podrijetla i tranzitnim zemljama. Nakon što do kraja listopada 2017. postanu dostupni rezultati provedenih simulacijskih vježbi, izvršni direktor predmetnim državama članicama može uputiti drugi krug mogućih preporuka.

Agencija će učinkovito pratiti provedbu preporuka i mjera u državama članicama schengenskog prostora. Ako te mjere ne budu provedene u utvrđenom vremenskom roku, izvršni direktor mora to pitanje proslijediti Upravnom odboru i obavijestiti Komisiju.

Osim za Dansku i Njemačku, Agencija je pripremila izvješća o temeljnoj procjeni, tj. dubinsku analizu postojećih kapaciteta država članica u vezi s trenutačnim pokazateljima postojanja prijetnje s obzirom na skup objektivnih kriterija. Temeljna procjena za Njemačku dovršit će se do sredine lipnja, dok priprema te procjene za Dansku može započeti tek nakon što Agencija primi potrebne podatke.

·hitno provjeriti je li svih 1500 službenika graničnog nadzora dostupno za snage za brzu reakciju te do kraja listopada 2017. provesti probno raspoređivanje ljudskih i tehničkih resursa iz pričuva.

·nastaviti pratiti situaciju na vanjskim granicama, dovršiti aktualne procjene nadolazeće prijetnje i rezultate na vrijeme dostaviti relevantnim državama članicama;

·do kraja studenoga 2017. donijeti preispitanu zajedničku metodologiju za procjene osjetljivosti na temelju stečenih iskustava.

Države članice trebale bi:

·Danska bi trebala bez daljnje odgode i najkasnije do 15. lipnja 2017. dostaviti sve potrebne podatke kako bi se omogućilo da Agencija provede temeljnu procjenu (Danska je pristala poslati podatke 4. lipnja – treba provjeriti];

· u kontekstu redovitih procjena osjetljivosti koje će Agencija provoditi najmanje jednom godišnje države članice koje nisu dostavilo potpune podatke o postojećim kapacitetima trebale bi poboljšati svoje nacionalne postupke za prikupljanje podataka.

·države članice koje nakon temeljnih procjena dobiju preporuke trebale bi uspostaviti potrebne akcijske planove i redovno izvješćivati Agenciju,

·države članice odabrane za simulacijsku vježbu trebale bi brzo odgovoriti na zahtjeve Agencije za dodatne podatke i informacije.

3.3. Potpora vraćanju

Upotreba proširenog mandata Agencije u području vraćanja donijela je pozitivne rezultate u pružanju potpore državama članicama pri provođenju operacija vraćanja. Međutim, Agencija i države članice još uvijek moraju u potpunosti omogućiti operativnost i iskoristiti potencijal nekih od novih alata.

Operacije vraćanja koje podržava Agencija i dalje se sve više ubrzavaju. U razdoblju od 1. siječnja do 9. lipnja 2017. Agencija je pružila potporu za 144 operacije vraćanja državljana trećih zemalja u okviru kojih je vraćeno 6799 državljana trećih zemalja s nezakonitim boravkom, a trenutačno su u pripremi daljnje 43 operacije. To je povećanje od više od 157% u odnosu na isto razdoblje prošle godine. Većina tih operacija (101 od ukupno 144) odnosi se na letove prema zapadnom Balkanu. Agencija razvija ciljani pilot projekt za sporazum s komercijalnim zračnim prijevoznicima koji lete na niz utvrđenih ciljnih odredišta, a studija izvedivosti o financijskim i administrativnim postupcima je u tijeku; time bi se olakšalo provođenje operacija vraćanja u treće zemlje izvan područja zapadnog Balkana.

Osim toga, samo je mali broj država članica od Agencije zatražio pomoć u organizaciji operacija vraćanja. Stoga bi države članice koje se tim alatom ne služe trebale povećati služenje njime. Istovremeno Agencija bi trebala početi upotrebljavati svoje pravo na proaktivno predlaganje organizacije operacija vraćanja na temelju mjesečnih podataka koje dostavljaju države članice. Zajedno s Europskim potpornim uredom za azil Agencija može igrati ključnu ulogu, posebno u pružanju potpore državama članicama u koje migranti prvo dolaze da brzo i učinkovito vrate podnositelje zahtjeva za koje se smatra da im očito nije potrebna međunarodna zaštita.

Tri nove pričuve promatrača prisilnog vraćanja, pratitelja za prisilno vraćanje i specijalista za pitanja vraćanja dostupne su za operativnu potporu no još uvijek nisu u potpunosti operativne. Do 26. svibnja 2017. sve su države članice dale doprinose za uspostavu tih pričuva te je tako osigurano 549 od 690 potrebnih stručnjaka. Pričuva osoblja za vraćanje upotrebljava se u praksi: do 26. svibnja 2017. promatrači prisilnog vraćanja iz pričuve sudjelovali su u 34 operacije vraćanja.

Još je potrebno hitno pojasniti praktične modalitete i pravila u pogledu raspoređivanja osoblja u pričuve te njihove operativne zadatke i pravne odgovornosti.

Usprkos poduzetim mjerama kako bi se popunila raspoloživa radna mjesta, Agencija se i dalje suočava s izazovima u privlačenju kvalificiranih i iskusnih kandidata. U pogledu proračuna za vraćanje Agencija je povećala svoju sposobnost apsorpcije i na putu je da ostvari ciljeve s jedinom značajnom iznimkom u području pomoći prije vraćanja.

Daljnji koraci:

Agencija za europsku graničnu i obalnu stražu trebala bi:

·proaktivno predlagati organizaciju operacija vraćanja na temelju mjesečnih podataka koje dostavljaju države članice;

·hitno finalizirati praktične modalitete, pravila, operativne zadatke i pravne odgovornosti za raspoređivanje osoblja iz pričuve;

·pokrenuti ciljani pilot projekt usmjeren na postizanje sporazuma s komercijalnim zračnim prijevoznicima;

·i dalje popunjavati dostupna radna mjesta dodijeljena za aktivnosti vraćanja;